Δημοσίευση αιτήσεως καταχωρίσεως κατά την έννοια του άρθρου 6 παράγραφος 2 του κανονισμού (ΕΟΚ) αριθ. 2081/92 για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

(2003/C 212/02)

Η δημοσίευση αυτή παρέχει το δικαίωμα υποβολής ενστάσεως κατά την έννοια των άρθρων 7 και 12δ του εν λόγω κανονισμού. Οποιαδήποτε ένσταση στην αίτηση αυτή πρέπει να διαβιβάζεται μέσω της αρμοδίας αρχής ενός κράτους μέλους, ενός κράτους μέλους του ΠΟΕ ή μιας αναγνωρισμένης τρίτης χώρας σύμφωνα με το άρθρο 12 παράγραφος 3, εντός προθεσμίας έξι μηνών από την παρούσα δημοσίευση. Η δημοσίευση αιτιολογείται από τα στοιχεία που ακολουθούν, ιδίως το στοιχείο 4.6, με τα οποία θεωρείται ότι η αίτηση δικαιολογείται κατά την έννοια του κανονισμού (ΕΟΚ) αριθ. 2081/92.

ΚΑΝΟΝΙΣΜΟΣ (ΕΟΚ) αριθ. 2081/92 ΤΟΥ ΣΥΜΒΟΥΛΙΟΥ

ΑΙΤΗΣΗ ΚΑΤΑΧΩΡΗΣΗΣ: ΑΡΘΡΟ 5

ΠΟΠ ( ) ΠΓΕ (x)

Αρμόδια υπηρεσία του κράτους μέλους: 79

1. Αρμόδια εθνική αρχή Ονομασία: Subdirección General de Sistemas de Calidad Diferenciada - Dirección General de Alimentación - Secretaría General de Agricultura y Alimentación del Ministerio de Agricultura, Pesca y Alimentación - España

Διεύθυνση: Paseo de la Infanta Isabel, 1, E-28071 Madrid

Τηλ. (34) 913 47 53 94

Φαξ (34) 913 47 54 10

2. Αιτούσα ομάδα 2.1. Ονομασία: Mesa Sectorial de Cooperación, Comercialización e Industrialización Agraria y Promoción de las Denominaciones de Origen y Calidad

2.2. Διεύθυνση: C/ Gutiérrez Solana, s/n "Edificio Europa"E-39011 Santander

2.3. Σύνθεση: Παραγωγός/Μεταποιητής (x) Άλλος ( )

Ενώσεις κτηνοτρόφων της Cantabria

Συνδικαλιστικές οργανώσεις

Ενώσεις παραγωγών βοείου κρέατος

Εκπρόσωποι βιομηχανιών κρέατος, σφαγείων και εργαστηρίων τεμαχισμού

3. Τύπος του προϊόντος: Νωπό κρέας, κατηγορία 1.1

4. Περιγραφή της συγγραφής υποχρεώσεων (περίληψη των όρων που προβλέπονται στο άρθρο 4 παράγραφος 2)

4.1. Ονομασία: Carne de Cantabria

4.2. Περιγραφή: Βόειο κρέας που προέρχεται από τις φυλές Tudanca, Monchina και Asturiana, Pardo Alpina, Limusina και από τις διασταυρώσεις τους.

Τα ζώα που χρησιμοποιούνται για την παραγωγή κρέατος προέρχονται από τις φυλές του κανταβρικού είδους, βοοειδή καστανού χρώματος και με κοίλο περίγραμμα: Tudanca, Monchina και Asturiana, από τη φυλή Pardo Alpina που έχει ενσωματωθεί με απορρόφηση και από τη φυλή Limusina που έχει προσαρμοστεί στο περιβάλλον καθώς και από τις διασταυρώσεις της.

Χαρακτηριστικά του κρέατος:

α) Μοσχίδα (Ternera): ζώο που έχει σφαγεί το αργότερο σε ηλικία δώδεκα μηνών· κρέας ανοικτό ροδόχρουν έως ροδόχρουν, με ομοιογενώς κατανεμημένο λίπος του οποίου το χρώμα είναι λευκό ιριδίζον, και μυς συνεκτικής και ελαφρώς υγρής υφής.

β) Ταυρίδιο (Añojo): ζώο που έχει σφαγεί σε ηλικία μεταξύ δώδεκα και είκοσι τεσσάρων μηνών· κρέας ροδόχρουν έως ανοικτό κόκκινο, με λευκό ιριδίζον λίπος και μυς συνεκτικής και ελαφρώς υγρής υφής.

γ) Δαμαλίδα (Novilla): ζώο που έχει σφαγεί σε ηλικία μεταξύ είκοσι τεσσάρων και σαράντα οκτώ μηνών· κρέας ανοικτό κόκκινο έως κόκκινο, με λίπος υπόλευκο και μυς συνεκτικής και ελαφρώς υγρής υφής με διηθήσεις λίπους.

δ) Βόδι (Buey): αρσενικό, ευνουχισμένο, που έχει σφαγεί σε ηλικία είκοσι τεσσάρων μηνών τουλάχιστον· κρέας ανοικτό κόκκινο έως κόκκινο, με λίπος υπόλευκο και μυς συνεκτικής και ελαφρώς υγρής υφής με διηθήσεις λίπους.

4.3. Γεωγραφική περιοχή: Η περιοχή αναπαραγωγής, εκτροφής και πάχυνσης των ζώων που προορίζονται για την παραγωγή κρέατος δυναμένου να προστατευτεί από την προστατευόμενη γεωγραφική ένδειξη, εκτείνεται σε όλο το έδαφος της αυτόνομης Κοινότητας της Cantabria.

Η περιοχή μεταποίησης εκτείνεται επίσης σε όλο το έδαφος της αυτόνομης κοινότητας της Cantabria.

4.4. Απόδειξη προέλευσης: Το κρέας που προστατεύεται από τη γεωγραφική ένδειξη προέρχεται από ζώα των εγκεκριμένων φυλών και από τις διασταυρώσεις τους, τα οποία έχουν γεννηθεί και εκτραφεί στις εκμεταλλεύσεις που είναι καταχωρημένες στα μητρώα της γεωγραφικής ένδειξης. Τα ζώα που φθάνουν στο σφαγείο είναι δεόντως ταυτοποιημένα.

Η σφαγή, η κατεργασία και ο τεμαχισμός των σφαγίων πραγματοποιούνται σε σφαγεία και εργαστήρια τεμαχισμού που είναι καταχωρημένα στα μητρώα της γεωγραφικής ένδειξης.

Τα σφάγια σημαδεύονται και ταυτοποιούνται με τρόπο που να επιτρέπει την αναγνώρισή τους καθ' όλο το διάστημα της κατεργασίας τους.

Η αποστολή των τεμαχίων κρέατος ή μερίδων αυτών από τα εργαστήρια τεμαχισμού γίνεται σε σφραγισμένες συσκευασίες που φέρουν ετικέτες ή συμπληρωματικές ετικέτες τις οποίες έχει αριθμήσει και χορηγήσει ο αρμόδιος για τον έλεγχο οργανισμός.

Προκειμένου να πιστοποιήσει τη συμμόρφωση του προϊόντος, ο αρμόδιος για τον έλεγχο οργανισμός διενεργεί επιθεωρήσεις και ελέγχους σε όλα τα στάδια της παραγωγής, της σφαγής, του τεμαχισμού και της συσκευασίας.

4.5. Μέθοδος παραγωγής: Τα ζώα εκτρέφονται σε ορεινούς βοσκότοπους και λειμώνες κατά την περίοδο της βλαστικής ανάπτυξης και στη συνέχεια παραμένουν στους στάβλους κατά τη διάρκεια του χειμώνα. Το φθινόπωρο και στην αρχή της άνοιξης βόσκουν σε λειμώνες που βρίσκονται κοντά στην εκμετάλλευση και στα μέσα Μαΐου οδηγούνται σε ορεινούς βοσκότοπους.

Οι μόσχοι παραμένουν με τις μητέρες τους επί 5 έως 7 μήνες μέχρι τον απογαλακτισμό τους και στη συνέχεια τρέφονται με χορτονομή (είτε στους λειμώνες είτε εντός των εγκαταστάσεων).

Κατά το τελευταίο στάδιο, η τροφή τους συμπληρώνεται με συμπυκνώματα ζωοτροφών τα οποία έχουν εγκριθεί από τον αρμόδιο για τον έλεγχο οργανισμό.

Η επεξεργασία περιλαμβάνει τη σφαγή, την κατεργασία και τον τεμαχισμό των σφαγίων πριν από την αποστολή του προστατευόμενου κρέατος. Τα σφαγεία και τα εργαστήρια τεμαχισμού πληρούν τους τεχνικούς όρους και τις συνθήκες υγιεινής που επιβάλλονται από την ισχύουσα νομοθεσία.

Η σφαγή και η κατεργασία των σφαγίων καταχωρημένων ζώων δεν είναι δυνατόν να γίνεται ταυτόχρονα με τη σφαγή και κατεργασία μη καταχωρημένων ζώων.

Μετά τη σφαγή ακολουθεί αερισμός των σφαγίων και στη συνέχεια εκτελούνται οι σχετικές με τη διατήρησή τους εργασίες.

4.6. Δεσμός: Οι κλιματικές και ορεογραφικές συνθήκες που επικρατούν στην περιοχή της Cantabria ευνοούν την αφιέρωση στη βοσκή μεγάλων εκτάσεων. Στις εκτάσεις αυτές έχει αναπτυχθεί παραδοσιακά μια σημαντική κτηνοτροφική δραστηριότητα που είναι συνδεδεμένη με την γη.

Οι βοσκότοποι αποτελούνται από φυσικές φυτικές ομάδες προσαρμοσμένες στις κλιματικές και εδαφικές συνθήκες της περιοχής. Σε ορισμένες περιπτώσεις αποτελούνται από τυπικές φυτικές ομάδες των βουνών και σε άλλες από ομάδες που δείχνουν τη μετάβαση από τα δάση ή τις θαμνώδεις εκτάσεις προς τους φυσικούς λειμώνες.

Στις πεδιάδες, η πιο χαρακτηριστική ομάδα αποτελείται από συνδυασμό αγροστιδών, ψυχανθών και άλλων φυτών εκ των οποίων τα κυριότερα είδη είναι:

- Dáctilo (Dáctylis glomerata)

- Festucas (Festuca pratensis, f. Rubra)

- Vallico (Lolium perenne)

- Treboles (Trifolium pratense, T. Repens, T. Incarnatum)

- Lotos (Lotus corniculatus)

- Lupulina (medicago lupulina)

- Llantenes (Plantago lanceolata P. Media)

- Zanahoria silvestre (Dacus carota)

Το ατλαντικό κλίμα με τις άφθονες και συχνές βροχοπτώσεις και η προστατευτική παρουσία των βουνών που ευνοεί τη συμπύκνωση των υδρατμών και τον μετριασμό της θερμοκρασίας, σε συνδυασμό με τα χαρακτηριστικά του εδάφους καθιστούν την Cantabria περιοχή με ιδανικές συνθήκες για την παραγωγή χορτονομής στους λειμώνες και κατ' επέκταση για την εκτατική κτηνοτροφία.

Οι εκτρεφόμενες φυλές των οποίων το κρέας μπορεί να προστατεύεται από τη ΠΓΕ είναι άριστα προσαρμοσμένες στην περιοχή παραγωγής γεγονός το οποίο συνεπάγεται μια παραγωγική οικολογική ισορροπία μεταξύ των ζώων και του περιβάλλοντος.

Η διαχείριση των ζώων και η διατροφή με βάση τα χόρτα κατά την περίοδο της βλαστικής ανάπτυξης και τις αποξηραμένες χορτονομές που προέρχονται κυρίως από φυσικούς λειμώνες κατά τη διάρκεια του χειμώνα είναι τα στοιχεία που θα προσδώσουν τα ιδιαίτερα χαρακτηριστικά στο προϊόν.

Η διατροφή των ζώων που προορίζονται για σφαγή ανταποκρίνεται στις χρησιμοποιούμενες τεχνικές και συνήθειες όσον αφορά την αξιοποίηση των φυσικών πόρων για την εκτατική εκτροφή ζώων που είτε παραμένουν στο ίδιο μέρος είτε μετακινούνται εποχιακά.

Οι πρακτικές αυτές εφαρμόζονται από την αρχαιότητα και μνημονεύονται σε διάφορα έγγραφα τα οποία αναφέρονται σε δωρεές, συμφωνίες, συμβάσεις, δίκες και κανονισμούς που αφορούν βοσκότοπους. Ένα έγγραφο του ενάτου αιώνα μαρτυρεί ήδη την εκχώρηση, από το μοναστήρι Santa María del Yermo στον καθεδρικό ναό του Oviedo, βοσκοτόπων που καλύπτουν μια ευρεία περιοχή της Cantabria, για την εκτροφή των κοπαδιών του.

Η φήμη της Cantabria ως κτηνοτροφική περιοχή επιβεβαιώνεται επίσης από τις πολλές ζωοπανηγύρεις που οργανώνονταν κατά τον Μεσαίωνα σε διάφορες πόλεις της περιοχής. Μεταξύ των αρχαιότερων αναφέρονται το πανηγύρι του Potes, για το οποίο χορηγήθηκε άδεια το 1379 από το βασιλιά Juan I de Castilla και η σημαντικότερη της περιοχής εμποροπανήγυρις της Torrelavega η οποία καθιερώθηκε με απόφαση του βασιλιά Carlos III της 1ης Ιανουαρίου 1767.

Η μεγάλη φήμη της Carne de Cantabria αποδεικνύεται από πρόσφατη μελέτη στην οποία αναφέρεται ότι είναι γνωστή από το 90,4 % του πληθυσμού της Cantabria.

4.7. Οργανισμός επιθεώρησης Ονομασία: Oficina de Calidad Alimentaria

Διεύθυνση: C/ Heroes 2 de mayo, 27

E-39600 Muriedas (Cantabria)

4.8. Επισήμανση: Οι αποκλειστικές εμπορικές ετικέτες κάθε καταχωρημένης στα μητρώα εταιρείας πρέπει να έχουν εγκριθεί από τη δομή ελέγχου.

Οι ετικέτες αυτές πρέπει να περιλαμβάνουν υποχρεωτικά την ένδειξη Προστατευόμενη Γεωγραφική Ένδειξη "Carne de Cantabria".

Τα κρέατα που διατίθενται στο εμπόριο συσκευασμένα πρέπει να φέρουν ετικέτα ή συμπληρωματική ετικέτα που έχει αριθμηθεί και χορηγηθεί από το ρυθμιστικό συμβούλιο.

4.9. Εθνικές απαιτήσεις: Νόμος 25/1970, της 2ας Δεκεμβρίου, καθεστώς της αμπέλου, του οίνου και των αλκοολών.

Αριθ. ΕΚ: ES/185/2001.03.06.

Ημερομηνία παραλαβής του πλήρους φακέλου: 27 Φεβρουαρίου 2002.